Video: Vragmotor ploeg deur parkeerterreinDie vragmotor het vanaf die M41 tot in die parkeerterrein van die sentrum gejaag. (Foto: Netcare 911) Groot skade is aangerig toe ŉ vragmotor deur ŉ parkeerterrein van ŉ winkelsentrum langs die M41 in Mount Edgecombe in KwaZulu-Natal geploeg het. Minstens drie mense is beseer, het Shawn Herbst, woordvoerder van Netcare 911, gesê. Die vragmotorbestuurder het Donderdag omstreeks 18:30 beheer oor die vragmotor – met ŉ vol vrag – verloor en met minstens 20 voertuie in die Flanders Mall se parkeerterrein gebots. Die vragmotor het eindelik langs ŉ muur van die sentrum tot stilstand gekom. By hul aankoms op die toneel was een van die voertuie onder die vragmotor vasgepen en paramedici kon aanvanklik nie vasstel of daar enige insittendes is nie. Nooddienswerkers sou die voertuie begin skuif sodra die toneel veilig verklaar is. Die vragmotorbestuurder en die insittendes van twee van die voertuie is lig beseer. Hulle is na nabygeleë hospitale geneem, het Herbst gesê. Die polisie ondersoek die voorval. Durban – Flanders Center (Update): #TruckCrash pic.twitter.com/I1ztxiwWqj — Rob Beezy (@TrafficSA) October 10, 2019